ປາກົດການທາງດາລາສາດ ທີ່ຫາເບິ່ງໄດ້ຍາກທີ່ສຸດ ຈະເກີດຂຶ້ນ ໃນມື້ອື່ນມື້ຮືນີ້ (ວີດີໂອ)
ດາວ​ພະສຸ​ກຈະ​ໂຄຈອນ ຜ່ານໜ້າພະອາທິດ ຫລື ດວງ​ຕາ​ເວັນ ໂດຍຈະປາກົດໃຫ້ເຫັນ ເປັນຈຸດດໍານ້ອຍໆ ໃນວັນທີ 5 ຫລື 6 ມີຖຸນານີ້ ແລ້ວແຕ່ວ່າ ທ່ານຢູ່ບ່ອນໃດ.
ພວກເຝົ້າເບິ່ງທ້ອງຟ້າຈາກທັງໝົດ 7 ທະວີບ ຈະມີໂອກາດໄດ້ເຫັນປາກົດການດ້ານດາລາ ສາດ ທີ່ຫາເບິ່ງໄດ້ຍາກທີ່ສຸດອັນນຶ່ງ ທີ່ຈະເກີດຂຶ້ນໃນວັນທີ 5-6 ມື້ອື່ນມື້ຮືນີ້ ນັ້ນກໍຄືປາກົດ ການດາວນົບພະເຄາະດວງນຶ່ງໃນລະບົບສຸລິຍະຈັກກະວານຂອງເຮົາ ຄືດາວພະສຸກ ຫລື Venus ຈະໂຄຈອນ ຜ່ານກາຍໜ້າດວງຕາເວັນ ມັນເປັນເຫດການທີ່ຈະເປັນເທື່ອສຸດທ້າຍ ທີ່ຄົນເຮົາທີ່ມີຊີວິດຢູ່ໃນປັດຈຸບັນນີ້ ຈະມີໂອກາດໄດ້ເຫັນມັນເກີດຂຶ້ນອີກ ທີ່ເປັນເຊັ່ນນັ້ນກໍ ເພາະວ່າ ຫຼັງຈາກປາກົດການດັ່ງກ່າວຂອງດາວພະສຸກໃນປີນີ້ແລ້ວ ຄັ້ງຕໍ່ໄປທີ່ມັນຈະເກີດ ຂຶ້ນ ຈະແມ່ນໃນປີ 2117 ຫຼືອີກ 105 ປີ ປະມານນັ້ນ ສື່ຂ່າວວີໂອເອ Suzanne Presto ມີລາຍງານກ່ຽວກັບປາກົດການນີ້ ດັ່ງທອງປານນໍາເອົາລາຍລະອຽດ ມາສະເໜີທ່ານ ປະຊາຊົນຫລາຍລ້ານຄົນໃນທົ່ວໂລກ ພາກັນອອກມາເບິ່ງໃນປີ 2004 ເວລາດາວພະສຸກ ໂຄຈອນຜ່ານກາຍໜ້າດວງຕາເວັນ ທີ່ຫຼຽວເຫັນໄດ້ຈາກໂລກເຮົາ ເປັນເທື່ອທໍາອິດນັບຕັ້ງ ແຕ່ປີ 1882 ເປັນຕົ້ນມາ ການໂຄຈອນຜ່ານກາຍໜ້າພະອາທິດ ຂອງດາວພະສຸກ ຫລືວີນັສ ແມ່ນໄດ້ເກີດຂຶ້ນຫົກ ຄັ້ງເທົ່ານັ້ນ ນັບຕັ້ງແຕ່ໄດ້ມີການສັງເກດເຫັນປາກົດການດັ່ງກ່າວເທື່ອທໍາອິດ ດ້ວຍກ້ອງ ໂທລະທັດ ຫຼືກ້ອງເບິ່ງດາວ ໃນປີ 1639 ແລະເທື່ອດຽວເທົ່ານັ້ນ ນັບຕັ້ງແຕ່ມີການປະດິດ ໂທລະພາບຂຶ້ນມາ ຕາມທີ່ເຫັນຈາກວີດີໂອຂອງ ປາກົດການເມື່ອປີ 2004 ນັ້ນ ດາວພະສຸກຈະປະກົດໃຫ້ເຫັນ ແຕ່ເງົາ ເປັນຈຸດດໍານ້ອຍໆຢູ່ ຜິວໜ້າດວງຕາເວັນ ມັນເປັນປາກົດການທີ່ບໍ່ທໍາມະດາ ແຕ່ກໍບໍ່ເຖິງວ່າເປັນປາກົດການທີ່ ໜ້າເບິ່ງໜ້າຊົມ ທ່ານ David DeVorkin ຜູ້ກໍາ ກັບດູແລ ພະແນກປະວັດສາດ ດ້ານດາລາສາດຂອງຫໍພິພິທະ ພັນອາກາດແລະອະວະກາດແຫ່ງຊາດ Smithsonian ທີ່ວໍຊິງຕັນດີຊີ ອະທິບາຍວ່າ: ມັນເປັນເລື່ອງທີ່ໜ້າສົນໃຈ ສ່ວນນຶ່ງນັ້ນ ກໍຍ້ອນວ່າມັນຫາເບິ່ງໄດ້ຍາກຫຼາຍເພາະວ່າ ດົນດົນ ມັນຈຶ່ງເກີດຂຶ້ນເທື່ອນຶ່ງ ປາກົດການດາວພະສຸກໂຄຈອນຜ່ານກາຍໜ້າພະອາທິດນັ້ນ ຈະເກີດ ຂຶ້ນເປັນຄູ່ ຄືຈະເກີດຂື້ນສອງເທື່ອໃນເວລາໃກ້ໆກັນ ຫາກແຕ່ວ່າປາກົດການແຕ່ລະຄູ່ນັ້ນ ຈະ ຫ່າງກັນ ຫຼາຍກວ່ານຶ່ງສັດຕະວັດ ຫຼືນຶ່ງຮ້ອຍປີ ການໂຄຈອນຜ່ານກາຍໜ້າພະອາທິດຂອງ ດາວພະສຸກ ທີ່ກໍາລັງຈະເກີດຂຶ້ນໃນມື້ອື່ນມື້ຮືນີ້ ເປັນຄູ່ຂອງປາກົດການທີ່ເກີດຂຶ້ນໃນປີ 2004 ທີ່ໄດ້ສ້າງຄວາມຕື່ນເຕ້ນໃຫ້ແກ່ປະຊາຊົນໃນທົ່ວໂລກ ໂຮມທັງທ່ານ DeVorkin ທີ່ອະທິບາຍວ່າ: ທ່ານ Devorkin ໃຫ້ຂໍ້ສັງເກດອີກວ່າ ຫຼັກສໍາຄັນກໍຄືໃຫ້ເບິ່ງຢ່າງປອດໄພ ຄືບໍ່ຄວນຈ້ອງຕາ ເບິ່ງຕາເວັນໂດຍກົງ ແຕ່ໃຫ້ໃຊ້ແວ່ນຕາກັນແດດ ແລະກ້ອງໂທລະທັດ ທີ່ມີແຜ່ນກອງແສງ ບໍ່ໃຫ້ເຫຼື້ອມຕາ ໃນຂະນະທີ່ປະຊາຊົນບາງຄົນໃນສັດຕະວັດນີ້ພາກັນຕື່ນເຕ້ນກັບປາກົດການດັ່ງກ່າວ ບັນດາ ນັກວິທະຍາສາດໃນຫຼາຍສັດຕະວັດຜ່ານມາ ໄດ້ໃຊ້ປາກົດການນີ້ ເປັນຄໍາຕອບຕໍ່ຄໍາຖາມ ຕ່າງໆກ່ຽວກັບລະບົບສຸລິຍະຈັກກະວານ ທ່ານ Devorkin ກ່າວວ່າ ບັນດານັກວິທະຍາສາດ ນັກດາລາສາດ ແລະນັກຜະຈົນໄພ ໂຮມທັງກັບຕັນ James Cook ນັກສໍາຫຼວດຊາວອັງກິດທີ່ມີຊື່ສຽງ ໄດ້ເລິ່ມການເດີນທາງເພື່ອສໍາຫຼວດ ແລະເກັບກໍາຂໍ້ມູນ ຕ່າງໆກ່ຽວກັບການໂຄຈອນຜ່ານກາຍໜ້າພະອາທິດ ເປັນຄູ່ກັນຂອງດາວພະສຸກນີ້ ໃນຊຸມ ປີ 1760 ຫລັງຈາກປາກົດການໃນປີນີ້ແລ້ວ ເທື່ອໜ້າທີ່ດາວພະສຸກຈະວຽນມາ ໂຄຈອນຜ່ານກາຍໜ້າ ພະອາທິດອີກ ກໍແມ່ນໃນປີ 2117 ພຸ້ນ